**NÁRODNÁ RADA SLOVENSKEJ REPUBLIKY**

 **IV. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: 1088/2009

**1101a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona o Špecializovanom trestnom súde a o zmene a doplnení niektorých zákonov (tlač 1101) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Ústavnoprávny výbor** Národnej rady Slovenskej republiky ako gestorský výbor k vládnemu návrhu zákona **o Špecializovanom trestnom súde** a o zmene a doplnení niektorých zákonov (ďalej len „gestorský výbor“) prerokovanom v skrátenom legislatívnom konaní, podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o  rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky.

**I.**

Národná rada Slovenskej republiky **uznesením zo  16. júna 2009 č. 1456** sa uzniesla prerokovať návrh zákona v skrátenom legislatívnom konaní.

Národná rada Slovenskej republiky **uznesením zo  17. júna 2009 č. 1465** sa uzniesla prerokovať návrh zákona v druhom čítaní a prideliť ho na prerokovanie týmto výborom:

 **Ústavnoprávnemu výboru** Národnej rady Slovenskej republiky a

 **Výboru** Národnej rady Slovenskej republiky **pre obranu a bezpečnosť,**

 **Výboru** Národnej rady Slovenskej republiky **pre ľudské práva, národnosti a postavenie žien.**

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, **neoznámili v určenej lehote gestorskému výboru žiadne stanovisko k predmetnému návrhu zákona** (§ 75 ods. 2 zákona Národnej rady Slovenskej republiky č.  350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

 Vládny návrh zákona **o Špecializovanom trestnom súde** a o zmene a doplnení niektorých zákonov (tlač 1101) **odporúčali** Národnej rady Slovenskej republiky **schváliť:**

 **- Ústavnoprávny výbor** Národnej rady Slovenskej republiky uznesením zo 17. júna 2009 č. 681 a uznesením z 18. júna 2009 č. 681a,

 - **Výbor** Národnej rady Slovenskej republiky **pre obranu a bezpečnosť** uznesením zo 17. júna 2009 č. 261a

 **- Výbor** Národnej rady Slovenskej republiky **pre ľudské práva, národnosti a postavenie žien** uznesením zo 17. júna 2009 č. 214.

IV.

 **Z uznesenia Ústavnoprávneho výboru** Národnej rady Slovenskej republiky vyplývajú tieto **pozmeňujúce návrhy:**

**K čl. II**

1. 15. bod znie:

 „15. Za § 567e sa vkladá § 567f, ktorý vrátane nadpisu znie:

„§ 567f

Prechodné ustanovenia k úpravám účinným dňom vyhlásenia

nálezu Ústavného súdu Slovenskej republiky PL. ÚS 17/08 z 20. mája 2009

v Zbierke zákonov Slovenskej republiky

(1) Vo veciach, ktoré patria do pôsobnosti Špecializovaného trestného súdu, v ktorých bolo začaté trestné stíhanie pred nadobudnutím účinnosti tohto zákona, je príslušný na konanie Špecializovaný trestný súd, ak ďalej nie je ustanovené inak.

 (2) Na konanie vo veciach, ktoré patria do pôsobnosti Špecializovaného trestného súdu, v ktorých bola podaná obžaloba, návrh na schválenie dohody o vine a treste alebo návrh na uloženie ochranného opatrenia pred nadobudnutím účinnosti tohto zákona na iný ako Špeciálny súd, je príslušný súd určený podľa § 15, § 16 ods. 1 až 4 a § 17.

 (3) O opravných prostriedkoch proti rozhodnutiam Špeciálneho súdu vydaným pred nadobudnutím účinnosti tohto zákona rozhoduje najvyšší súd.“.“

Ide o spresnenie vecnej príslušnosti Špecializovaného trestného súdu na konanie a rozhodovanie vo veciach, ktoré do nadobudnutia účinnosti tohto zákona patrili do pôsobnosti Špeciálneho súdu alebo iných súdov.

**K čl. IV**

2. Za 4. bod sa vkladá nový 5. bod, ktorý znie:

 „5. V § 24 ods. 2 sa vypúšťa posledná veta.“

 Nasledujúce body sa prečíslujú.

Ide   o    legislatívno-technickú úpravu súvisiacu s vypustením § 150a (čl. IV 15. bod návrhu zákona). Navrhovanou úpravou sa reaguje na rozhodnutie Ústavného súdu SR zo dňa 20. mája 2009 sp. zn. PL. ÚS 17/08 ohľadne inštitútu bezpečnostných previerok.

3. 5. bod znie:

 „5. V § 34 odsek 8 znie:

 „(8) Práva uvedené v odsekoch 6 a 7 prislúchajú sudcovi Špecializovaného trestného súdu obligatórne. Sudcovi najvyššieho súdu, ktorý rozhoduje o opravných prostriedkoch proti rozhodnutiam Špecializovaného trestného súdu práva uvedené v odsekoch 6 a 7 prislúchajú v prípade, ak o to sudca najvyššieho súdu požiada. V takýchto prípadoch bezpečnosť osôb a obydlia zaisťuje bezplatne Policajný zbor, ak o to požiada ministra vnútra Slovenskej republiky predseda Špecializovaného trestného súdu alebo predseda najvyššieho súdu.“.

 Zachováva sa obligatórna ochrana sudcov Špecializovaného trestného súdu a fakultatívna ochrana sudcov Najvyššieho súdu, ktorí rozhodujú o opravných prostriedkoch proti rozhodnutiam súdu.

4. 9. bod znie:

 „V 9. bode v § 69 ods. 2 sa slová „1,3-násobku“ nahrádzajú slovami „dvojnásobku“.“

 Navrhuje sa, aby výška funkčného príplatku bola určená vo výške dvojnásobku priemernej nominálnej mesačnej mzdy zamestnanca v hospodárstve Slovenskej republiky za predchádzajúci kalendárny rok.

**K čl. VI**

5. V 1. bode v § 46 ods. 2 sa slová „je príslušný prokurátor generálnej prokuratúry vymenovaný do funkcie v Úrade špeciálnej prokuratúry“ nahrádzajú slovami „je príslušný špeciálny prokurátor a prokurátor Úradu špeciálnej prokuratúry“.

Ide o spresnenie.

6. Za 1. bod sa vkladá nový 2. bod, ktorý znie:

 „2. § 51 znie:

 „§ 51

 Na zabezpečenie plnenia úloh prokuratúry môže generálny prokurátor a v rozsahu svojej pôsobnosti aj krajský prokurátor a vyšší vojenský prokurátor určiť výnimky z ustanovení § 46 až 50.“.“.

 Nasledujúce body sa prečíslujú.

V záujme zabezpečenia efektívneho a hospodárneho plnenia úloh prokuratúry je treba ustanoviť, aby generálny prokurátor a v rozsahu svojej pôsobnosti aj krajský prokurátor a vyšší vojenský prokurátor mohol určovať výnimky z § 46 až 50 služobným predpisom.

7. V 4. bode § 56a sa slová „je príslušný prokurátor generálnej prokuratúry vymenovaný do funkcie v Úrade špeciálnej prokuratúry“ nahrádzajú slovami „je príslušný špeciálny prokurátor a prokurátor Úradu špeciálnej prokuratúry“.

Ide o spresnenie.

8. Za čl. VI sa vkladá nový čl. VII, ktorý znie:

„Čl. VII

 Zákon č. 154/2001 Z.z. o prokurátoroch a právnych čakateľoch prokuratúry v znení zákona č. 669/2002 Z.z., zákona č. 458/2003 Z.z., zákona č. 462/2003 Z.z., zákona č. 548/2003 Z.z., zákona č. 561/2003 Z.z., zákona č. 365/2004 Z.z., zákona č. 530/2004 Z.z., zákona č. 586/2004 Z.z., zákona č. 609/2004 Z.z., zákona č. 122/2005 Z.z., zákona č.  622/2005 Z.z. a zákona č. 520/2008 Z.z. sa mení takto:

V § 98a sa slová „šesťnásobku“ nahrádzajú slovami „dvojnásobku“.“

 Nasledujúce články sa prečíslujú.

Nadväzuje na zmenu navrhovanú v čl. IV 9. bode v § 69 ods. 2.

**K čl. XII**

9.  Čl. XII sa dopĺňa 18. bodom, ktorý znie:

 „18. Za § 101 sa vkladá § 101a, ktorý vrátane nadpisu znie:

„§ 101a

Prechodné ustanovenie k úpravám účinným dňom vyhlásenia nálezu Ústavného súdu Slovenskej republiky PL. ÚS 17/08 z 20. mája 2009 v Zbierke zákonov Slovenskej republiky

 Senáty najvyššieho súdu, ktoré boli ku dňu vyhlásenia nálezu Ústavného súdu Slovenskej republiky PL. ÚS 17/08 z 20. mája 2009 v Zbierke zákonov Slovenskej republiky podľa rozvrhu práce senátmi rozhodujúcimi o riadnych opravných prostriedkoch proti rozhodnutiam Špeciálneho súdu, sú odo dňa vyhlásenia nálezu Ústavného súdu Slovenskej republiky PL. ÚS 17/08 z 20. mája 2009 v Zbierke zákonov Slovenskej republiky senátmi, ktoré rozhodujú o riadnych opravných prostriedkoch proti rozhodnutiam Špecializovaného trestného súdu.“.“

 Ide o zabezpečenie kontinuity doterajších odvolacích senátov.

Gestorský výbor **odporúča** o pozmeňujúcich a doplňujúcich návrhoch uvedených pod bodmi 1, 2, 3, 4, 5, 6, 7, 8 a 9 **hlasovať spoločne** a tieto **schváliť.**

**V.**

 **Gestorský výbor** na základe stanovísk výborov k vládnemu návrhu zákona **o Špecializovanom trestnom súde** a o zmene a doplnení niektorých zákonov (tlač 1101) vyjadrených v ich uzneseniach uvedených pod bodom **IV.** tejto správy a v stanoviskách poslancov gestorského výboru vyjadrených v rozprave k tomuto návrhu zákona, podľa § 79 ods. 4 písm. f) a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **odporúča Národnej rade Slovenskej republiky** vládny návrh zákona **o Špecializovanom trestnom súde** a o zmene a doplnení niektorých zákonov (tlač 1101) **schváliť** v znení pozmeňujúcich a doplňujúcich návrhov uvedených v tejto spoločnej správe.

 **Spoločná správa** výborov Národnej rady Slovenskej republiky o prerokovaní vládneho návrhu zákona **o Špecializovanom trestnom súde** a o zmene a doplnení niektorých zákonov v druhom čítaní (tlač 1101a) **bola schválená uznesením Ústavnoprávneho výboru Národnej rady Slovenskej republiky z  18. júna 2009 č.  685.** Týmto uznesením výbor zároveň poveril spoločnú spravodajkyňu, aby na schôdzi Národnej rady informovala o výsledku rokovania výborov, stanovisku a návrhu gestorského výboru.

 Mojmír Mamojka v. r.

 predseda Ústavnoprávneho výboru

 Národnej rady Slovenskej republiky

V Bratislave 18. júna 2009